Gandia presenta un contenciós administratiu contra l'amollonament convocat de manera unilateral per Xeraco
26 octubre 2018

## Gandia presenta un contenciós administratiu contra l'amollonament convocat de manera unilateral per Xeraco26 octubre 2018Última actualització: 14 juliol 2025

![](../gestion/img/_AO_8460-copia.jpg)  
  

Els regidors Jose Manuel Prieto i Xavi Ródenas han comparegut aquest matí en roda de premsa per explicar l'acord adoptat en el ple ordinari del mes d'octubre. Un acord aprovat per unanimitat de totes les forces polítiques representades al consistori on el govern de Gandia ha plantejat una sèrie de mesures després de conéixer que l'Ajuntament de Xeraco, no ha respectat la petició d'ajornar sine die l'acte d'amollonament i convocat de manera unilateral un nou acte el pròxim 7 de novembre.  
  
**Jose Manuel Prieto** ha informat que l'Ajuntament de Gandia interposarà un recurs contenciós-administratiu contra l'acord Plenari de l'Ajuntament de Xeraco on es convoca un nou acte d'amollonament el pròxim 7 de novembre. "_Pensem que no es donen les garanties per a realitzar de manera correcta un acte administratiu de l'envergadura de la delimitació del terme municipal" "Ja hem explicat que no dubtaríem a utilitzar qualsevol eina per fer valdre una qüestió que nosaltres considerem clara_".  
  
El regidor va declarar que "_nosaltres no hem buscat aquest problema i no ens agrada rivalitzar amb cap municipi i menys quan són veïns, però si ens busquen al problema, ens trobaran al problema i més encara quan es tracta d'un tema indiscutible_".  
  
El document aprovat ahir destaca que Si han transcorregut 114 anys des de la delimitació i 174 anys des de la resolució judicial, mantenint-se la situació actual almenys en els últims 64 anys segons el Pla Cadastral de 1954, serà possible suspendre ara l'acte de fitació per a millor estudi i fins a l'emissió d'informes per totes les administracions implicades.  
  
"_No podem anar a un acte de delimitació municipal sense que ens acompanyen els informes que es van sol·licitar en l'anterior plenari i sense que participen totes les parts implicades_" va afirmar Prieto qui ha destacat que "_hi ha parts implicades, com els propietaris d'alguns terrenys, als que no se'ls ha convocat per no parlar d'organismes implicats en la mesura, com Costes_" va finalitzar Prieto.  
  
Per la seua banda, **Xavier Ródenas** va destacar la unanimitat de l'acord i va declarar que "_hem intentat evitar arribar a l'àmbit judicial i ho seguirem intentant. Ens sembla una polèmica injusta perquè hi ha una voluntat clara de conviure i així ho hem estat fent des que va sorgir aquesta petició fa dos estius. La nostra obligació és defensar el terme municipal_".  
  
**La proposta de l'acord consta dels següents quatre punts:  
PRIMER.-** Requerir a l'Alcalde de Xeraco, en virtut del que preveu l'article 44 LJCA procedisca a l'anul·lació o revocació del Decret dictat no 2018-1138 de 15 d'octubre de 2018 per no ser possible obtenir els informes sol·licitats per l'Ajuntament de Gandia prèviament a la data fixada per l'acte de fitació i perquè procedisca a proposar a l'Ajuntament Ple la suspensió de l'acte de fitació fins que siguen emesos els informes necessaris i rectificat l'acord plenari prenent en consideració els antecedents judicials i convocant al titular del domini públic hidràulic, el titular del domini públic marítim-terrestre i als altres titulars de les propietats afectades, inclòs l'Ajuntament de Xeresa.**SEGON.-** Sol·licitar a l'Ajuntament de Xeraco que amb caràcter previ a fixar nova data per a les actuacions d'amollonament acredite la notificació a cadascun dels propietaris titulars de les propietats a les que les comissions hagen d'accedir per als treballs tècnics requerits, o bé sol·licite l'autorització judicial que resulte preceptiva.**TERCER.-** Interposar recurs contenciós-administratiu contra l'acord Plenari de l'Ajuntament de Xeraco de data 2018.08.23 notificat a l'Ajuntament de Gandia 2018.08.08 i facultar els lletrats de l'Assessoria Jurídica Municipal perquè assumisquen la representació i defensa l'Ajuntament en aquest procés, i en els que tinguen connexió amb el mateix.

  
**QUART.-** Notificar l'acord a Ajuntament de Xeraco, Ajuntament de Xeresa, Institut Cartogràfic Valencià, Direcció General de Sostenibilitat de la Costa i del Mar, la Direcció General COMPETENT en matèria de Costos de la Conselleria d'Habitatge, Obres Públiques i Vertebració del Territori, la Direcció General del Catastre, la Direcció General d'Ordenació del Territori, Urbanisme i Paisatge de la Conselleria d'Habitatge, Obres Públiques i Vertebració del territori i a la Confederació Hidrogràfica del Xúquer i a la Conselleria competent en matèria d'Administració Local.

[Twittear](https://twitter.com/share)